
Pressemelding
«Made in Norway» 2025
En enstemmig jury har besluttet at prisen
«Årets Made In Norway» for 2025 tildeles
 Catchagaga Volo.

For 12. år på rad har en jury på tre valgt ut «Årets Made In Norway» for Travavl.no, en pris til oppdretter av en travhest med eksepsjonelle resultater i det inneværende året. Juryen i år besto av Kristine Kihle, Truls Gravdal Pedersen og Vemund Madsen Drolsum.
«I et år der de norskfødte hestene ikke har markert seg like sterkt internasjonalt, har juryen valgt å rette blikket mot en ungdom som har satt et varig avtrykk på hjemmebane. Hun er et levende bevis på at kvalitet over tid gir resultater.
Hesten det gjelder har beseiret hingstene i de største oppgjørene – noe som gir prestasjonene et eksepsjonelt preg, i tråd med juryens mandat. Først vant Catchagaga Volo (e Googoo Gaagaa u Catch A Volo) Biri 3-års Elite. Deretter satte hun kronen på verket da hun også gikk helt til topps i Kriteriet – og slo gutta for andre gang.
Det er en prestasjon som hører til sjeldenhetene i Klasseløpene. Det var 17 år siden sist en hoppe – First Eleven L – maktet den bragden i Kriteriet. Catchagaga Volo passerte til slutt én million kroner innkjørt. Det er ikke så ofte en norskfødt 3-årshoppe klarer det. 
For oppdretter Jørgen Jahre og Stall Volo ble Klasseløpshelgen minnerik, med Derby-seier til Southbeach Volo (e Bar Hopping u South Carolina).
Prisen ble delt ut under festmiddagen på oppdretterseminaret.
Tidligere vinnere er:
2024: Charron
2023: Stoletheshow
2022: Cokstile
2021: Hickothepooh
2020: Cokstile
2019: Hillary B.R.
2018: Lionel
2017: Lionel
2016: Lionel
2015: Papagayo E
2014: Support Justice

